b'\n_START_ARTICLE_\nJoonas Liimatainen\n_START_SECTION_\nSeuraura\n_START_PARAGRAPH_\nLiimatainen on Tampereen Ilveksen kasvatti ja pelasi sen junioreissa viel\xc3\xa4 hy\xc3\xb6kk\xc3\xa4\xc3\xa4j\xc3\xa4n\xc3\xa4. H\xc3\xa4n oli kaudella 2006\xe2\x80\x932007 karsintasarjassa joukkueen C-nuorten paras pistemies ja sy\xc3\xb6tt\xc3\xa4j\xc3\xa4 tehoilla 7+13=20. Runkosarjassa Liimatainen oli 13 osumallaan Ilveksen paras maalintekij\xc3\xa4. H\xc3\xa4n siirtyi kaudeksi 2007\xe2\x80\x932008 Tapparan B-nuoriin jossa vaihtoi hy\xc3\xb6kk\xc3\xa4\xc3\xa4j\xc3\xa4n paikalta puolustajaksi. Liimatainen oli heti tehoilla 7+20=27 joukkueen tehokkain puolustaja. Liimatainen teki SM-liigadebyyttins\xc3\xa4 seuraavalla kaudella (2008\xe2\x80\x932009) ollessaan vasta 17- vuotias. H\xc3\xa4n pelasi kauden ainoaksi j\xc3\xa4\xc3\xa4neen SM-liigaottelunsa 28. helmikuuta 2009 Saimaan Palloa vastaan ja ker\xc3\xa4si siin\xc3\xa4 teholukeman +1. _NEWLINE_Kauden 2009\xe2\x80\x932010 Liimatainen pelasi kokonaan Tapparan A-nuorissa ja toimi joukkueen varakapteenina. H\xc3\xa4n oli tehoilla 4+11=15 joukkueen tehokkain puolustaja. Liimatainen nostettiin kaudeksi 2010\xe2\x80\x932011 Tapparan SM-liigarinkiin, mutta h\xc3\xa4n ei pelannut kauden aikana otteluakaan SM-liigassa. Liimatainen kuitenkin sai peliaikaa harjoituskaudella 2010 pelatussa European Trophy -turnauksessa ja h\xc3\xa4n pelasi miesten pelej\xc3\xa4 my\xc3\xb6s kahden Mestis-ottelun verran alle 20-vuotiaiden maajoukkueessa. Suurimman osan kaudestaan Liimatainen pelasi kuitenkin viel\xc3\xa4 Tapparan A-nuorissa, joiden tehokkain puolustaja h\xc3\xa4n oli tehoilla 2+24=26. Liimatainen sijoittui A-nuorten SM-liigan puolustajien pistep\xc3\xb6rssiss\xc3\xa4 kuudenneksi HIFK:n Christian Silfverin kanssa._NEWLINE_Liigauransa toisen ottelun Liimatainen pelasi yli kahden vuoden j\xc3\xa4lkeen debyytist\xc3\xa4\xc3\xa4n kaudella 2011\xe2\x80\x932012. H\xc3\xa4n paikkasi alkukaudella loukkaantumisia, mutta murtautui Tapparan liigajoukkueen kokoonpanoon ja kuului heikon kauden pelanneen joukkueen positiivisiin yll\xc3\xa4tt\xc3\xa4jiin. Liimataisen tulokaskausi toi 37 runkosarjaottelussa tehot 2+7=9. H\xc3\xa4n teki liigauransa avausmaalin 21. lokakuuta 2011 JYPi\xc3\xa4 vastaan. Liimatainen k\xc3\xa4rsi kauden aikana my\xc3\xb6s yl\xc3\xa4vartalovammasta joulu- ja tammikuussa. A-nuorissa h\xc3\xa4n pelasi kauden aikana kuusi ottelua. Liimatainen teki tammikuussa 2012 kolmivuotisen jatkosopimuksen Tapparan kanssa. _NEWLINE_Ennen kautta 2012\xe2\x80\x932013 Liimatainen pelasi Tapparassa kaksi European Trophy -ottelua, kunnes joukkue lainasi h\xc3\xa4net koko kauden ajaksi hakemaan peliaikaa Mestis-joukkue Vaasan Sportista elokuussa 2012. Loukkaantumiset pilasi kuitenkin Liimataisen kauden ja h\xc3\xa4n pelasi runkosarjan aikana vain 28 ottelua._NEWLINE_Kaudeksi 2013\xe2\x80\x932014 Liimatainen teki vuoden mittaisen sopimuksen Mestis-joukkue Lemp\xc3\xa4\xc3\xa4l\xc3\xa4n Kisan kanssa, mutta h\xc3\xa4nen sopimuksensa purettiin yhteisymm\xc3\xa4rryksess\xc3\xa4 kauden kynnyksell\xc3\xa4 siirty\xc3\xa4kseen Kazakstanin mestaruussarjassa pelaavan HK Astanan kanssa, h\xc3\xa4n kerkesin pelaamaan siell\xc3\xa4 vain yhden runkosarjaottelun polvivamman takia. Seuraavaksi Liimatainen siirtyi joulutaukoon asti ulottuvalla sopimuksella Suomi-sarjajoukkue Nokian Pyryyn. H\xc3\xa4n pelasi siell\xc3\xa4kin vain kolme ottelua, kunnes Liimatainen siirtyi Iso-Britannian EIHL-liigan Cardiff Devilsiin. H\xc3\xa4n kuitenkin loukkaantui kolmen pelaamansa ottelun j\xc3\xa4lkeen, eik\xc3\xa4 Liimatainen palannut loppukaudella en\xc3\xa4\xc3\xa4 kaukaloihin loukkaantumisten takia.  _NEWLINE_Kaudeksi 2014\xe2\x80\x932015 Liimatainen oli siirtym\xc3\xa4ss\xc3\xa4 taas LeKiin, mutta h\xc3\xa4n j\xc3\xa4tti joukkueen j\xc3\xa4lleen ennen kauden alkua siirty\xc3\xa4kseen ulkomaille. Liimatainen teki reilu viikkoa my\xc3\xb6hemmin sopimuksen EIHL-joukkue Dundee Starsin kanssa. 11 pelaamansa ottelun j\xc3\xa4lkeen, lokakuussa 2014 h\xc3\xa4net kiinnitettiin NIHL-liigan Invicta Dynamosiin. Liimatainen ei kuitenkaan koskaan saapunut joukkueen vahvuuteen ja marraskuussa Dynamosin seurajohto p\xc3\xa4\xc3\xa4tti vastaamattomien yhteydenottojen j\xc3\xa4lkeen etsi\xc3\xa4 uuden vahvistuksen h\xc3\xa4nen tilalleen. Liimatainen ei pelannut loppukaudella en\xc3\xa4\xc3\xa4 miss\xc3\xa4\xc3\xa4n._NEWLINE_Syyskuussa 2015 Liimatainen teki loppukauden 2015\xe2\x80\x932016 kattavan sopimuksen KPK:n kanssa. _NEWLINE_Elokuussa 2016 Liimatainen teki koko kauden mittaisen sopimuksen Oxford City Starsiin (NIHL) opiskelujen takia. Liimatainen ilmoitti joukkueen kotisivuilla, ett\xc3\xa4 opiskelut veiv\xc3\xa4t liikaa aikaa jonka takia h\xc3\xa4n ei pelannut kautta loppuun. H\xc3\xa4n kerkesi pelaamaan 16 ottelua Oxford City Starsin paidassa.\n_START_SECTION_\nMaajoukkueura\n_START_PARAGRAPH_\nLiimatainen on ollut eri ik\xc3\xa4kausimaajoukkueiden mukana, mutta on ollut vain yhdess\xc3\xa4 poikien maaottelussa kokoonpanossa.'